Man glo in Wolseley-winkel ontvoer, steeds soek | Netwerk24
Man glo in Wolseley-winkel ontvoer, steeds soek
Deur Ané van Zyl 25 September 2019 16:24
'n Man (31) is Dinsdagaand vanuit 'n winkel in Wolseley naby Tulbagh in die Wes-Kaap in 'n voertuig gedwing en ontvoer. Die man is teen Woensdag nog nie opgespoor nie.
Luidens 'n polisieverklaring het 'n verdagte Dinsdagaand om 20:20 by 'n winkel in Masibulele-straat, Pine Valley, ingegaan en die winkeleienaar vir kleingeld gevra.
"Die winkeleienaar het na die agterkant van die winkel gegaan om die kleingeld te gaan haal. Met sy terugkeer, het klante in die winkel hom vertel dat die verdagte weg is," lui die verklaring. "Hy is ook vertel dat die man wat in die winkel was, saam met 'n ander man in dieselfde voertuig vort is. 'n Saak van ontvoering is deur die Wolseley-polisie aanhangig gemaak," lui die verklaring.
Niks is uit die winkel gesteel nie.
Die slagoffer is glo geïdentifiseer volgens inligting wat op die toneel ingesamel is, maar sy naam is nie bekend gemaak nie.